

|Enne euro tulekut on hinnad märgatavalt tõusnud.|


|Alates 1. jaanuarist võtab Eesti kasutusele euro. Rahandusministri ja peaministri suust on meedias korduvalt kuulda, et euro tulek ei tõsta hindu. Kui asjasse natukenegi süveneda, siis võib väita, et neil ongi õigus. Tõepoolest uuel aastal euro kasutuselevõtul ei ole vaja enam hindu tõsta, sest hinnad on selleks ajaks vaikselt ära tõstetud.|
Näiteks inimesele elutähtsa toiduaine - piima liitri hind olenevalt tootjast ulatub 8,9 –12 krooni tasemele. Leiva ja saiatoodete hinnad on pidevas tõusus. Eesti lemmikleibade küpsetaja Leiburi Rukkipala netomassiga 360 grammi hind ulatub juba 10,5 kuni 12 kroonini. Eesti Pagari viilutatud Õnne Sepik 300g on üks odavamatest ja maksab 7,90 krooni. Statistikaameti andmetel kasvasid toiduainete hinnad eelmise aastaga võrreldes 11,6%.
Jätkuv taastuvenergia allikatest elektri- ja soojusenergia tootmise doteerimine elektrijaamades on tõstnud halupuudest toasooja tootjatele halupuude hinda peaaegu kaks korda. Taastuvenergia tootmise doteerimist ei luba aga peaminister vähendada. Bensiin-95 hinda on kütusemüüjad kergitanud mõne kuuga üle 18. krooni piiri. Statoili teenindusjaamades maksab bensiin–95 liiter juba 18,70 krooni.
Tänu Eesti Energia elektribörsile minekuga on kergitatud suurtarbijatel elektri hinda, mis omakorda on nagu pärmiga kergitanud kõigi toodete hindu. Praegune elektri hind Eesti kodutarbijale olevat nagu jõulukingitus. Ettearvamatu on aga, missugune kingitus ootab kodutarbijaid elektrivabaturul aastal 2013?
Hinna tõus tühjendab uuel aastal jõuliselt ka nende pensionäride rahakotti, kes ise ei suuda pensioni rahale postkontoris järel käia ning on sunnitud kasutama kojutoomise teenust. Alates 1. jaanuarist tõstab Eesti Post riikliku pensioni kojukande hinna 60 kroonilt 72-le kroonile. Paistab, et kui oled vanaks ja jõuetuks jäänud, siis aita ennast ise. Mida küll mõtlevad Eesti praegused end igavesti “vananematutena” tundvad riigimehed. Kas tõesti on riigil raske rahastada pensioni kojutoomine nendele, kes ei suuda haiguse või vanaduse tõttu postkontorisse ise pensionile järele minna. Samas on rahandusministeerium selgeks teinud, et pensionid ka 2011. aastal ei tõuse! Tänavu on riik rahapuuduse ettekäändel inimesed ilma jätnud isegi 3000 kroonisest matusetoetusest. Siinjuures on lausa uskumatu lugeda internetist Postimees.ee , et kõige kallima 90000 krooni ringis maksva jõulupeo pidas “katku”ajal rahandusministeerium. Näha on, et see, kelle käes on rahakott, ei suuda ka masu ajal kokkuhoidlikult ümber käia.
USA teadlane professor Easterlin väitis oma uuringute põhjal juba 1970 aastal, et majanduslik kiire edasiminek ei ole tee õnnele ega loo riigis mingit rahulolu, kui ei keskenduda vajalikul määral rahva tervise, perekonna ja inimeste heaolu probleemidele. Eesti on väike riik, kus poliitikute ja ametnike poolt tekitatud kitsaskohad peaksid olema kergesti lahendatavad ka ilma seadusi pidevalt muutmata.


|20.12.2010|
Jüri Laurson
EV volitatud elektriinsener
TMÜ asutajaliige

